62018CJ0234_RES
Дело C‑234/18
Комисия за противодействие на корупцията и за отнемане на незаконно придобитото имущество
срещу
BP и др.
(Преюдициално запитване, отправено от Софийски градски съд)
Решение на Съда (трети състав) от 19 март 2020 година
„Преюдициално запитване — Съдебно сътрудничество по наказателноправни въпроси — Производство по конфискация на незаконно придобито имущество без осъдителна присъда — Директива 2014/42/ЕС — Приложно поле — Рамково решение 2005/212/ПВР“
Съдебно сътрудничество по наказателноправни въпроси — Обезпечаване и конфискация на средства и облаги от престъпна дейност в Европейския съюз — Директива 2014/42 — Приложно поле — Деяние, представляващо престъпление присвояване на пари, което не попада в обхвата на изчерпателно изброените от тази директива правни инструменти — Изключване
(член 3 от Директива 2014/42 на Европейския парламент и на Съвета)
(вж. т. 47 и 48)
Съдебно сътрудничество по наказателноправни въпроси — Рамково решение относно конфискация на облаги, средства и имущество от престъпления — Приложно поле — Съдебно решение в производство по гражданска конфискация — Изключване — Национална правна уредба, която предвижда конфискация на незаконно придобито имущество без осъдителна присъда — Допустимост
(член 31, параграф 1, буква в) ДЕС, Рамково решение 2005/212 на Съвета)
(вж. т. 53—57 и 60—62 и диспозитива)
Резюме
В решение „Агро Ин 2001“ (C‑234/18), постановено на 19 март 2020 г., Съдът приема, че Рамково решение 2005/212 относно конфискация на облаги, средства и имущество от престъпления (
1
) допуска правна уредба на държава членка, съгласно която национална юрисдикция постановява конфискация на незаконно придобито имущество след производство, което не зависи нито от установяване на престъпление, нито на още по-голямо основание от осъждане на предполагаемите извършители на това престъпление.
Решението е свързано със спор между, от една страна, българската Комисия за противодействие на корупцията и отнемане на незаконно придобито имущество (наричана по-нататък „КПКОНПИ“), и от друга страна, BP, частно лице, и физически и юридически лица, за които се счита, че са свързани с или контролирани от BP, относно искане за отнемане на незаконно придобито от BP и от тези лица имущество. Срещу BP се води наказателно производство за това, че в периода от 2011 г. до 2014 г. в качеството си на председател на надзорния съвет на българска банка е склонил други лица да присвоят пари от тази банка. Към момента на отправяне на преюдициалното запитване наказателното производство не е приключило с влязла в сила присъда. След извършената по-специално по отношение на BP проверка, в резултат на която се установява, че същият е придобил имущество с незаконни финансови средства, КПКОНПИ образува гражданско производство пред запитващата юрисдикция с искане за конфискуване на имущество на BP и на членове на неговото семейство. Според BP и другите засегнати лица обаче имущество би могло да се конфискува само въз основа на влязла в сила осъдителна присъда.
С решението си Съдът отхвърля тези съображения. В това отношение Съдът посочва, че като се имат предвид целите и текстът на разпоредбите на Рамково решение 2005/212, следва да се приеме, че посоченото рамково решение е акт, който има за цел да задължи държавите членки да въведат общи минимални правила за конфискация на средства и приходи, свързани с престъпления, с оглед на улесняване на взаимното признаване на решения за конфискация по наказателни дела. С оглед на това Съдът приема, че Рамково решение 2005/212 не урежда конфискация на средства и облаги от незаконни дейности, която е наложена от юрисдикция на държава членка в хода на или след производство, което не се отнася за установяване на едно или няколко престъпления. След като констатира, че решението, което запитващата юрисдикция следва да постанови в главното производство, не е по производство, което се отнася за едно или няколко престъпления, а е по независимо от такова производство гражданско производство за имущество, за което се твърди, че е придобито незаконно, Съдът приема, че това решение не попада в приложното поле на Рамково решение 2005/212.
(
1
)	Рамково решение 2005/212/ПВР на Съвета от 24 февруари 2005 година относно конфискация на облаги, средства и имущество от престъпления (ОВ L 68, 2005 г., стр. 49; Специално издание на български език, глава 19, том 7, стр. 147).